Рэканструкцыя Купалаўскага тэатра пачалася ў 2010 годзе. На ёй былі заняты каля тысячы будаўнікоў. Рэканструкцыя прадугледжвала вяртанне будынку яго гістарычнага выгляду, а таксама аснашчэнне самым сучасным абсталяваннем. Сам будынак тэатра быў пабудаваны ў 1890 годзе па праекце польскага архітэктара Караля Казлоўскага. Яго аўтарству належаць будынкі тэатра ў Любліне, кансерваторыі ў Варшаве і іншыя. У 1949 годзе ў тэатры прайшла рэканструкцыя інтэр’ераў па праекце Георгія Заборскага, а ў 1958 годзе рэканструяваны галоўны фасад па праекце архітэктара Абрама Духана: былі надбудаваны бакавыя крылы да другога паверха і праведзена перапланіроўка некаторых памяшканняў.